
 6.7.2020
 BG
 Официален вестник на Европейския съюз
 L 213/4
 РЕГЛАМЕНТ ЗА ИЗПЪЛНЕНИЕ (ЕС) 2020/967 НА КОМИСИЯТА
 от 3 юли 2020 година
 за определяне на подробни правила относно характеристиките на сигнала и на използването на акустичните устройства за отблъскване, посочени в част А от приложение XIII към Регламент (ЕС) 2019/1241 на Европейския парламент и на Съвета за опазване на рибните ресурси и защита на морските екосистеми чрез технически мерки
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2019/1241 на Европейския парламент и на Съвета от 20 юни 2019 г. за опазване на рибните ресурси и защита на морските екосистеми чрез технически мерки (1), и по-специално член 24, параграф 1, буква д) от него,
 като има предвид, че:
 (1)
 Разработени са редица акустични устройства, с които се предотвратява навлизането на китоподобни бозайници в риболовните уреди и които доведоха до успешно намаляване на случайния прилов на такива бозайници при риболова със статични мрежи. Тези устройства трябва да се използват в зони и при видове риболов с известни или предвидими високи равнища на прилов на китоподобни бозайници, както е посочено в част А, точка 1.1 от приложение XIII към Регламент (ЕС) 2019/1241.
 (2)
 С Регламент (ЕС) 2019/1241 се опростява съществуващата правна рамка относно техническите мерки за опазване в Европейския съюз, която с течение на времето значително се усложни. С оглед на това опростяване беше приет Регламент (ЕС) 2019/1241, който отмени Регламент (ЕО) No 812/2004 на Съвета за определяне на мерки относно приуловите на представители на разред китообразни в риболовните полета (2) и в който бяха запазени само основните технически мерки за намаляване на случайния улов, като например изискването за използване на риболовни уреди с акустични устройства за отблъскване в определени зони с цел да бъде намален случайният улов на китоподобни бозайници.
 (3)
 В Регламент (ЕС) 2019/1241 не са включени подробните технически спецификации за ефективността на акустичните устройства за отблъскване, които бяха установени в член 3 от Регламент (ЕО) No 812/2004 на Съвета и в приложение II към него. Съответно с настоящия регламент следва да се установят подробни технически спецификации или условия за използването на акустични устройства за отблъскване, които в момента се изискват по силата на част А, точка 1.1 от приложение XIII към Регламент (ЕС) 2019/1241 и които са подобни на вече определените в член 3 от Регламент (ЕО) No 812/2004 и в приложение II към него.
 (4)
 Научният, технически и икономически комитет по рибарство (НТИКР) (3) обаче е на мнение, че разработването на нови акустични устройства за отблъскване не следва да бъде ограничавано от технически спецификации. Поради това за целите на настоящия регламент държавите членки следва да имат право да разрешават използването на новоразработени и ефективни видове акустични устройства за отблъскване, които не отговарят на определените в настоящия регламент технически спецификации, при условие че има доказателства, според които тези устройства са поне толкова ефективни за намаляване на случайния прилов на китоподобни бозайници, колкото и устройствата, предвидени в Регламент (ЕС) 2019/1241 (включително допълнителните правила за прилагане, приети съгласно настоящия регламент). Поради това е целесъобразно